BG
C 71/18
Официален вестник на Европейския съюз
27.2.2023 г.
Преюдициално запитване от Korkein hallinto-oikeus (Финландия), постъпило на 9 декември 2022 г. — EP/Maahanmuuttovirasto (Дело C-752/22) (2023/C 71/21) Език на производството: фински Запитваща юрисдикция Korkein hallinto-oikeus Страни в главното производство Жалбоподател: EP Ответник: Maahanmuuttovirasto Преюдициални въпроси 1) Прилага ли се Директива 2003/109/ЕО (1) относно статута на дългосрочно пребиваващите граждани на трети страни за експулсирането от територията на Европейския съюз на лице, което е влязло на територията на държава членка по време на действието на наложената му забрана за влизане и чийто престой в държавата членка следователно е незаконен съгласно националното право, и което не е подало молба за разрешение за пребиваване в тази държава членка, ако лицето е получило разрешение за дългосрочно пребиваване на граждани на трети страни в друга държава членка?
При утвърдителен отговор на първия въпрос: 2) Дали разпоредбите на член 12, параграфи 1 и 3 и член 22, параграф 3 от Директива 2003/109/ЕО относно статута на дългосрочно пребиваващи граждани на трети страни са безусловни и достатъчно точни по своето съдържание, за да може гражданин на трета страна да се позове на тези разпоредби срещу държава членка?
(1)
Директива 2003/109/ЕО на Съвета от 25 ноември 2003 година относно статута на дългосрочно пребиваващи граждани от трети страни (ОВ L 16, 2004 г., стр. 44; Специално издание на български език, 2007 г., глава 19, том 6, стр. 225).
Преюдициално запитване, отправено от Софийски градски съд (България) на 15 декември 2022 г. — наказателно производство срещу FP, QV, IN, YL, VD, JF и OL (Дело C-760/22) (2023/C 71/22) Език на производството: български Запитваща юрисдикция Софийски градски съд Подсъдими FP, QV, IN, YL, VD, JF и OL Преюдициален въпрос Ще бъде ли нарушено правото на подсъдимия да присъства на съдебния процес по чл.8, [параграф] 1 във връзка със съображения 33 и 44 от Директива 2016/343 (1), ако в провежданите съдебни заседания по делото подсъдимият участва чрез онлайн връзка по изрично негово желание, ако е бил защитаван от присъстващ в съдебна зала упълномощен от него адвокат, ако връзката му позволява да следи хода на процеса, сочи и се запознава с доказателства, може да бъде изслушван без технически пречки и му е осигурена ефективна и поверителна комуникация с адвоката?
(1)
Директива (EС) 2016/343 на Европейския парламент и на Съвета от 9 март 2016 година относно укрепването на някои аспекти на презумпцията за невиновност и на правото на лицата да присъстват на съдебния процес в наказателното производство (OB 2016, L 65, стр. 1)